ROZHODNUTIE KOMISIE
z 12. februára 2007,
ktorým sa mení a dopĺňa rozhodnutie Komisie 2005/513/ES o harmonizovanom používaní rádiového frekvenčného spektra v pásme 5 GHz na implementáciu bezdrôtových prístupových systémov vrátane rádiových miestnych počítačových sietí LAN (WAS/RLAN)
[oznámené pod číslom K(2007) 269]
(Text s významom pre EHP)
(2007/90/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (Rozhodnutie o rádiovom frekvenčnom spektre) (1), najmä na jeho článok 4 ods. 3,
keďže:
(1)
Po prijatí rozhodnutia Komisie 2005/513/ES z 11. júla 2005 o harmonizovanom používaní rádiového frekvenčného spektra v pásme 5 GHz na implementáciu bezdrôtových prístupových systémov vrátane rádiových miestnych počítačových sietí LAN (WAS/RLAN) (2) ďalšie skúmanie technických parametrov vymedzených v tomto rozhodnutí ukázalo, že limity maximálnej strednej hustoty v pásmach 5 150 - 5 250 MHz a 5 250 - 5 350 MHz sa dajú vyjadriť spôsobom, ktorý oproti špecifikáciám v rozhodnutí z 11. júla 2005 výrazne zjednodušuje skúšanie zariadenia. Nová formulácia technických parametrov by preto uľahčila zavádzanie týchto systémov v EÚ.
(2)
ETSI a CEPT potvrdili, že úprava týchto technických parametrov neznamená zmenu ochrany z hľadiska iných služieb, ktoré sa delia o spektrum s WAS/RLAN, a udržuje najmä súhrnné interferencie z RLAN pracujúcich vo frekvenčnom pásme 5 150 - 5 350 MHz na dostatočne nízkej úrovni, aby nedochádzalo k rušeniu satelitnej komunikácie.
(3)
V harmonizovanej norma pre zariadenia RLAN používajúce pásmo 5 GHz, ktorú prijal Európsky inštitút pre normalizáciu v telekomunikáciách (ETSI) pod číslom EN 301 893 je toto zjednodušenie technických parametrov zohľadnené.
(4)
Opatrenia ustanovené v tomto rozhodnutí sú v súlade so stanoviskom Výboru pre rádiové spektrum.
PRIJALA TOTO ROZHODNUTIE:
Článok 1
Článok 4 ods. 1 rozhodnutia 2005/513/ES sa nahrádza takto:
„Článok 4
1. Vo frekvenčnom pásme 5 150 - 5 350 MHz sa používanie bezdrôtových prístupových systémov a rádiových miestnych počítačových sietí (WAS/RLAN) obmedzuje na používanie v uzatvorených priestoroch s maximálnou priemernou hodnotou e.i.r.p. 200 mW. V pásme 5 150 - 5 350 MHz sa navyše maximálna stredná hustota e.i.r.p. obmedzuje na 10 mW/MHz v ľubovoľnom pásme širokom 1 MHz.“
Článok 2
Toto rozhodnutie je určené členským štátom.
V Bruseli 12. februára 2007